## El Consell aprova la pròrroga del conveni perquè registradors mercantils emeten els informes de les memòries de responsabilitat social

*** L’acord entrarà en vigor el 3 de març i estendrà la seua vigència durant dos anys**

El Consell ha aprovat la pròrroga de l’encàrrec de gestió al Col·legi de Registradors de la Propietat, Mercantils i de Béns Mobles d’Espanya per a l’emissió dels informes de les memòries socials de les entitats valencianes socialment responsables.

S’ha aprovat en este sentit una addenda que permet prolongar la vigència del conveni subscrit en febrer 2023. La pròrroga entrarà en vigor el 3 de març de 2025 i estendrà la seua vigència durant dos anys.

Professionals en este àmbit de les tres províncies han col·laborat amb la Direcció General d’Economia en estos dos últims anys en l’estudi de 316 expedients de qualificació d’entitat valenciana socialment responsable, no solament en el cas de les societats mercantils, sinó també en l’examen d’associacions, fundacions i cooperatives que han sol·licitat la seua inscripció.

L’encàrrec no té cost per a la Generalitat i amb la col·laboració de l’entitat col·legial s’assegura que les entitats que s’inscriuen complixen tots els requisits exigits en el Decret 200/2022 del Consell, pel qual es regula la responsabilitat social de les entitats valencianes.

A més de la seguretat jurídica que proporciona la participació d’este col·legi professional en el procés, és molt important prevore la publicitat que conferix esta col·laboració a les entitats socialment responsables, perquè la seua inclusió en el registre pot ser coneguda en tota Europa a través del sistema d’interconnexió dels registres empresarials BRIS.

Fecha: 23/12/2024